
A jugoszláviai magyarság búcsújáróhelyei

A Jugoszláviában élő magyarság búcsújáróhelyeinek sorában népszerűségét, kedveltségét, vonzásterületét tekintve messze kiemelkedik a bácskai Doroszló (Doroslovo) falu Szentkútja.

Doroszlón kívül természetesen más kegyhelyeket is felkeresnek a Jugoszláviában élő katolikus magyarok, így a Pétervárad melletti, szerémségi Tekiját, valamint a Horvátország északkeleti csücskében fekvő, Duna menti Almást.

A XVIII. században jelentős vonzereje volt Bácsnak, a szerémségi Újlaknak és Szottin kegyképének.
 Az első világháború végi impériumváltozás előtt a később Jugoszláviához került magyar helységek népe rendszeresen látogatta Radna, Szeged, Vodica és Gyűd búcsúit is.

Kis hatósugarú, helyi jellegű katolikus búcsújáróhely létezik Zombor Čicovi határrészén egy 1780-ban épült kápolnánál. Havi Boldogasszony ünnepén magyarok és bunyevácok egyaránt látogatják. Hajdan forrás is volt itt nagy körtefával. A katolikus kápolnától nem messze, a régi Mosztonga partján erdős területen egy 1928-ban épített kis pravoszláv kápolna áll, tetővel ellátott ásott kúttal. A Szent Ilia tiszteletére szentelt kápolnácska pravoszláv búcsújáróhely. A helyi hagyomány szerint a kápolna megépülése előtt is zarándokoltak ide a provoszláv búcsúsok.

Van a Bácskának egy görögkatolikus kegyhelye is: Bácskeresztúr, amely a bácskai ruszinok számára nyújt lelki vigaszt.

A nagy vonzásterületű, népszerű kegyhelyek, mint például DoroszIó és Tekija a XX. század első felében a korábbi időkhöz hasonlóan nem váltak egy-egy nemzetiség kizárólagos búcsújáró helyévé. Búcsúikat látogatták magyarok, németek, szlovákok és katolikus délszlávok (horvátok, sokácok, bunyevácok) egyaránt. Legfeljebb azt lehetett megfigyelni, hogy a búcsúidőpontokon osztoztak a nemzetiségek, és a választott búcsúnapot a választó nemzetiség inkább látogatta, mint a más búcsúidőpontokat. (Erre a kérdésre Doroszló esetében még visszatérünk.)

A XX. század közepe óta némileg változott a kép. A szerémségi Tekiját továbbra is több nemzetiség látogatta egyidejűleg. Legjelentősebb a szerémségi és a bácskai horvátok, bunyevácok száma. 1986-ban Havi Boldogasszony ünnepén a gyógyító erejű tekijai forrás előtt találkoztam boszniai és Mura-vidéki zarándokokkal is, pedig ezek a területek fölöttébb messze esnek innen. A magyarság jelen van a tekijai búcsún, hiszen az ünnep vasárnapján reggel kilenckor magyar misét is tartanak, gyónni is lehet magyarul, de számarányánál fogva nem jut domináns szerephez a horvát búcsúsok tengerében.
Ezzel szemben Doroszló az elmúlt négy évtizedben jellegzetes magyar búcsújáróhellyé formálódott. Korábban magyarok és németek egyaránt kedvelték a doroszlai búcsúkat. Előfordultak horvát, bunyevác zarándokcsoportok is. A nagy változást a bácskai németek drasztikus kitelepítése indította el. A németek kiestek a Doroszlót látogató búcsúsak sorából. Lassan a bunyevácok is elpártoltak Bunarityra, amely új bunyevác búcsújáróhely Szabadka határában. Doroszló így a magyarok búcsújáró helye maradt. A doroszlai főbúcsún elvileg előfordulnak horvátok, állítólag miséjük is van a korareggeli órákban, de elvesznek a magyar búcsúsok sokadalmában. 1978-ban Kisasszony napján, amikor először jártam a doroszlai búcsún, nem hallottam horvát szót a kegyhely területén. Két nap alatt kétszer ütötte meg a fülem horvát beszéd: amikor a kegyhely parkolójában járva a vidám autóbuszsofőrök csevegését és amikor a búcsúvásár árusainak kiabálását hallgattam. A búcsún a papok magyarul prédikáltak, magyarul miséztek, az összegyűlt sokezer zarándok magyarul énekelt és imádkozott. Csak a parkoló autóbuszok oldalán olvasható hatalmas feliratok Bečjtrans, Severtrans, Suboticatrans stb. emlékeztettek arra, hogy Jugoszláviában vagyunk. A doroszlói búcsújáróhely magyar voltára, illetve magyar látogatottságára jellemző, hogy a praktikus figyelmeztetéseket és tudnivalókat („A szemetelés tilos”, „A körmenethez itt és itt kell sorakozni” stb.) is kizárólag magyar nyelven hirdették ki a hangszórókon.

Ahhoz, hogy Doroszló az egész jugoszláviai katolikus magyarság fő búcsújáróhelye lehessen, valószínűleg hozzájárult az első világháború végi impériumváltozás. Korábban is sokan és sokfelől jártak a doroszlai Szentkúthoz, de nagyon távoli bánsági és horvátországi helységekből bizonyára kevés zarándok érkezett rendszeresen. Doroszló elsősorban a Bácska búcsújáróhelye volt. Manapság a Kisasszony-napi főbúcsú résztvevői Jugoszlávia legtöbb magyarlakta katolikus helységét képviselik. A legtávolabbi bánsági falvakból és a horvátországi magyar szórványok világából egyaránt érkeznek autóbuszos zarándokok.
 1920 előtt a bánságiak valószínűleg inkább Radnára és Szegedre jártak búcsúba. A horvátországi magyarok közül sokan kereshették fel Gyűdöt. A bácskaiak egy része pedig szívesen elgyalogolt Máriát köszönteni Hajósra és Vodicára. 1920-ban azonban Radnát Romániához csatolták. Szeged, Hajós, Gyűd Magyarországon maradt. A Jugoszlávia kötelékébe került katolikus magyarság számára így Doroszló vált a legfontosabb magyar búcsújáró hellyé. Úgy is fogalmazhatnánk, hogy az impériumváltozás után a Jugoszláviába került Doroszló magához vonzotta Radna, Szeged, Hajós, Vodica, Gyűd hajdani híveinek egy részét: az új határvonal által régi kegyhelyeitől elválasztott jugoszláviai katolikus magyarságot.

Doroszló és néprajzi környezete

Doroszló kis magyar falu Zombortól délre, a Duna közelében, az elmocsarasodott Mosztonga partján. 1910-ben 2722 lakosa volt. Közülük 2602 magyar, 102 német anyanyelvűnek vallotta magát.
 A doroszlaiak óriási többsége, 2669 fő, a tulajdonképpeni törzsökös doroszlai lakosság, a római katolikus vallást követte.

A középkori Doroszló helység legkésőbb a 17. században elpusztult. A királyi kamara 1752-ben határozta el újranépesítését. A falut életre keltő magyar telepesek többsége a Dunántúlról, elsősorban Tolna megyéből érkezett.
 Hasonló irányból és hasonló módon népesedett újjá Doroszló testvérfaluja: Gombos (Bogojevo) is.
 A két szomszédos település népe rendszeresen házasodott egymás között. Népi kultúrájuk hasonló fejlődési utat járt. Messze földön híressé vált díszes viseletük. Alapos kutatások híján csak sejthető, hogy a magyar Doroszló és Gombos kis néprajzi csoportot alkot a soknemzetiségű Duna-tájon. Ez a néprajzi csoportocska a XIX. század végén és a XX. század első felében élénken terjeszkedett és doroszlói–gombosi diaszpórát, kirajzást hozott létre Horvátország északnyugati szögletében. Doroszlóval és Gombossal szemben a Duna jobboldalán, a Dráva torkolatától délre, a Duna szeszélyes kanyarulatában horvátországi területen kis hegyvonulat húzódik, amelyet keletről az erdődi vár koronáz. Az „Erdődi hegy”-ként, illetve „Dályi hegy”-ként emlegetett Duna-parti dombvonulat három helység, Erdőd (Erdut), Dálya (Dalj) és Almás (Aljmas) határát képezi. A három horvát, illetve szerb többségű falu völgyben fekszik. A Duna menti hegyvonulaton a módos horvát gazdák szőlőket ültettek. Ezekbe a szőlőkbe doroszlai és gombosi szegények húzódtak át szőlőmunkásnak, „vincellérnek”. A szorgalmas szőlőmunkások lassan szőlőtulajdonosok lettek. Fokozatosan megvették a horvát gazdák szőleit és hegyi szántóföldjeit. A hegyen hosszan elnyúló szórványtelepülés alakult ki, amelynek magyar népe – Erdei Ferenctől kölcsönzött kifejezéssel szólva – egymással társadalmasodott.

Akinek úgy alakult a sorsa, hogy leköltözött a völgybéli faluba, az előbb utóbb horvát lett. Aki fönt maradt vagy fölkerült a hegyre, a szórványtelepülés magyar közösségébe integrálódva magyarként élt.
 A „hegyi tanyák” népének magyar iskolája és kápolnája a „Dályi hegyen” jött létre.

Az „Erdődi hegy” és a „Dályi hegy” magyarjai, a „hegybéliek” rendszeresen tartották a kapcsolatot Dorosz1óval és Gombossal, ahonnan származtak. Összeházasodtak az anyafalvakban élőkkel, hazajártak torkosbúcsúba és családi ünnepekre. A Doroszlóról és Gombosról hozott asszonyok a hegyen is megőrizték viseletüket. A „hegybéli” magyar asszonyok közül még ma is sokan járnak népviseletben. Ruházatuk a doroszlai és a gombosi népviselet enyhén modernizált, egyszerűsített változata.

Doroszló és Gombos kis néprajzi csoportja tehát bővíthető a Horvátországba költözött doroszlaiak és gombosiak körével: az erdődi, dályi, almási magyar „hegybéliekkel”.

A doroszlaiak vallásos életének néhány jellegzetessége

Doroszló népének vallásos szokásait, a doroszlai egyházi ünnepek rendjét jelentős mértékben befolyásolta, hogy a helységnek két kultuszhelye volt: a falu közepén álló, Szent Imre herceg tiszteletére szentelt templom és a Szűz Máriának ajánlott faluszéli kegykápolna. Tavasztól őszig a vallásos események megoszlottak a két templom között.

Doroszló népe egy plébánia kötelékébe tartozott, de a papra két templom gondja hárult. A falusi templomnak és a szentkúti kápolnának külön pénztára volt.
 Bevételeik és kiadásaik jellege különbözött.

Tavasztól őszig a szentkúti kápolnában is volt Oltáriszentség. Az első misét húsvét másnapján, az utolsót szeptember 12-én, Szűz Mária nevenapján tartották a kegyhelyen.

Szent József napjától (március 19.) Szent Mihály napjáig (szeptember 29.) rendszeresen harangoztak a szentkúti kápolna harangjával is. Reggel egy órával később, este egy órával előbb szólt a szentkúti harang, mint a falubeli. 1923-ban harangozólakás épült a kegykápolna mellé. Ebben lakott a szentkúti harangozó, aki takarított is a kápolnában és környékén.
Húsvéthétfőn és a kegyhely búcsúnapjain a falusi templomban csak reggeli kismise volt. A nagymisét a kegykápolnában tartották. Más nyári vasárnapokon a falusi templomban rendezték a nagymisét. Ilyenkor a szentkúti templomban csak kismise volt, amely fél órával előbb kezdődött, mint a benti, általában fél 8-kor. Újholdvasárnapokon a falusi templomban egyáltalán nem volt reggeli kismise.

A búcsúnapok előtti szombat estéken a falusi templom helyett a szentkúti templomban tartották a litániát.

1945 előtt a kegyhely négy búcsúnapján és húsvéthétfőn Doroszló népe a szentkúti nagymise előtt nagy körmenetben vonult ki a falusi templomból a szentkúti kápolnához, majd a kinti nagymise után ugyanúgy vonult vissza a falusi templomba.

A menet elején legény vitte a doroszlai körösztöt. Utána egy leány lobogtatta a Mária-lányok zászlaját. Ezt követték a lobogópárok, majd a Mária-lányok. (A zöld lobogók a falu német eredetű lakosaié voltak, a többi lobogó a magyaroké.)

A két háború közötti években a Mária-lányok csoportjába 30–32 nagylány tartozott. Ha valamelyikük férjhez ment, új került helyette a fiatalabbak közül. A Mária-lányok nagy ünnepeken a helyi népviselet szabásformái alapján varrt hófehér ruhába öltöztek. Fejükre fehér koszorút tettek. Bal vállukon és mellükön széles piros szalagot viseltek, amelyet „patrontás”-nak neveztek.

A Szentkúthoz vonuló menet fontos szereplője volt a mintegy harminc fős vegyes énekkar és a nyolc-tíz fős rezesbanda. A Csibili-banda néven emlegetett rézfúvós zenészek nagy ünnepeken a templomban is muzsikáltak az orgonával együtt. Elsősorban nagyszombaton, húsvét vasárnapján, Úrnapján, a Szent Imre-napi templombúcsún és az újholdvasárnapi nagymiséken szerepeltek a templomban. Emellett muzsikáltak a feltámadási, úrnapi, a Szent Imre-napi és az újholdvasárnapi falubeli körmeneteken, valamint húsvét hétfőjén és a négy búcsúnapon rendezett szentkúti kivonulásokon.

A falubeli templom és a szentkúti kápolna közötti vonulások alkalmával az 1940-es években a hivatalos kántor csak ballagott a tömegben és a résztvevőkkel együtt énekelt. Az éneklést egy parasztember, Mezei Mihály doroszlai előénekes vezette és irányította. Mezei Mihálynak már az apja is előénekes volt Doroszlón.

Nevezetes nap volt Doroszló népének életében augusztus 16-a, Szent Rókus ünnepe, a falu fogadalmi napja. Ekkor egyetlen doroszlai lakosnak sem illett dolgozni. Rendőrök, mezőőrök, csőszök vigyáztak, nehogy valaki kimenjen a határba. Doroszló másik „fogadott napja” Sarlós Boldogasszony volt, amikor jégveréstől félve szintén nem dolgoztak a doroszlaiak. Ez a nap Gombos népének is fogadalmi napja volt.

A doroszlaiak megítélésében más-más szerep jutott a szentkúti búcsúnak és a falu torkosbúcsújának. A négy szentkúti búcsú igazi szentbúcsú volt, sok-sok imádsággal és áhítattal. (Közbevetőleg jegyzem meg, hogy a doroszlaiak kivonultak ugyan a búcsúkra, részt is vettek a nagymisén és a körmeneten, de a terep inkább a máshonnan jötteké volt. A doroszlaiak inkább csak szemlélték az idegen helységekből érkezettek áhítatát.) A szentbúcsúk nem kapcsolódtak össze rendszeres vendéglátással, rokonlátogatással. Erre a célra a falu torkosbúcsúja, a Szent Imre-napi, illetve a Szent Imre-nap (november 5.) utáni vasárnap tartott templombúcsú szolgált. Ennek a napnak is voltak vallási tényezői, hiszen az ünnepi nagymisén és a körmenetben ott feszített a falu apraja-nagyja. A Szent Imre-napi torkos búcsúnak azonban az evés, ivás, vendéglátás, bálozás, mulatozás volt a fő funkciója. Ilyenkor minden családnál sok étel került az asztalra. Eljöttek a környező helységekben élő rokonok, ismerősök. Talán nem járunk messze az igazságtól, ha úgy fogalmazunk, hogy a szentkúti szentbúcsú vallási ünnep, a Szent Imre-napi templombúcsú viszont elsősorban társadalmi ünnep volt.
A doroszlaiak vallásos életében fontos szerep jutott az újholdvasárnapoknak. A falu népe vásárnap általában nem dolgozott, de különösen ügyelt arra, hogy újholdvasárnap senki ne dolgozzék. Húsvéttól Szent Imre napjáig minden újholdvasárnap nagy körmenetet tartottak. Egyik adatközlőm úgy vélekedett, hogy amióta az első ember leszállt a Holdra, az újholdkultusz alábbhagyott Doroszlón.

Flórián napján (május 4.) tűzoltó misét tartottak körmenettel. (A tűzoltócsapat 1903-ban alakult. Valószínűleg utána jött divatba a tűzoltómise.) A Flórián-napi körmenetben meghordozták a tűzoltózászlót, amelyet a Flórián-anya vett és őrzött.

Az úrnapi körmenet 1945 előtt sokkal hosszabb volt, mint manapság. Több utcát is megjártak a menet résztvevői. Az útvonal érintette a téglából épített négy kis kápolnát, amelyeket magánszemélyek tartottak karban és díszítettek föl Úrnap tájékán. Ezek lakóházak telkén álltak és az utca felé néztek. Mesélik, hogy az egyik kápolnaépítő és gondozó családban kikapós híre támadt a menyecskének. Büntetésül a pap elvette a családtól a kápolnatartás jogát. A funkcióját vesztett építményt nem lehetett semmire használni. A szomszéd kapott jogot arra, hogy új kápolnát építsen, aki örült a megtiszteltetésnek.

Amióta csak a templomkertben lehet körmenetet tartani, az úrnapi kápolnák kiszorultak a használatból. A rövid körmenet útvonalán, a templom közelében négy lombsátrat állítanak föl.

Hajdan Úrnapja előtt (és ugyanúgy a négy szentbúcsú előtt is) diákok járták a falut. Virágot gyűjtöttek kosárba, a körmenetben szokásos sziromszóráshoz.

A doroszlai kegyhely múltjának vázlata

A Doroszló falutól délre eső Szentkút valószínűleg azonos azzal a hellyel, amelyet a középkorban Bajkút néven emlegettek, s a török idők előtt is búcsújáró helynek számított. Föltételezhető, hogy kultusza a török uralom idején sem ment teljesen feledésbe.
Az újkori Doroszló Szentkútjánál történt csodás gyógyulások első adata 1792-ből származik. Ekkor egy Záblóczki János nevű gombosi lakos nyerte vissza elvesztett szemevilágát azáltal, hogy egy álombeli sugallat hatására a Doroszlótól nem messze csörgedező forrás vizével mosta meg szemhéjait. A csodás gyógyulás híre futótűzként terjedt el a Duna–Tisza közén és a környező területeken. Egyre többen keltek útra, hogy gyógyulást nyerjenek a csodás hírű forrásnál. Csodákban nem is volt hiány, különösen az első időkben. 1792 és a XX. század közepe közötti bő másfél évszázadban 80 csodás gyógyulást jegyzetek föl a doroszlai lelkészek, de ettől valószínűleg több is történt. A helyi hagyomány szerint, amikor 1859-ben leégett a szentkúti kápolna, annyi mankó égett el benne, hogy egy szekér tele lett volna velük. Az utolsó csodás gyógyulást 1933-ban jegyezték fel a doroszlai kegyhely naplójába.

XVI. Gergely pápa 1835-ben örök időkre engedélyezte a Kisasszony-napi és a pünkösdi búcsúkat. A többi búcsút X. Pius pápa 1910-ben hagyta jóvá.

Az első feljegyzett csodás gyógyulás után néhány évvel 1796 táján Tordy Ferenc Doroszlón élő kamarai erdőhivatalnok kis fakápolnát építtetett a szentkúti fonás fölé. Az épületben misézni nem lehetett, hiszen két öl hosszú és másfél öl magas volt, hét-nyolc ember fért el benne egyszerre. 1796 nyarán Gyuroska István doroszlai plébános több levelet váltott kalocsai egyházi feletteseivel a tervezett kápolna építéséről. Egyik leveléhez mellékelte Doroszló helység elöljáróinak nyilatkozatát, amelyben ígérik, hogy az alapító és építtető erdőhivatalnok halála után gondját viselik a kápolnának. Az 1803. és 1806. évi Visitatio Cononica-k már megemlékeztek a Szentkutat magába foglaló kis kápolnáról, amely ismeretlen időpontban, valamikor a XIX. század első felében enyészett el.

A második szentkúti kápolnát, amely szintén fából készült, 1808–1809 táján építették a kút, illetve a kút fölött álló első kis kápolna közelében, északkeleti irányban. Méreteinél fogva már misézni is lehetett benne. Állítólag ott állt, ahol ma az 1861-ben felállított Szűz Mária szobor látható. Csáby Mihály kanonok 1806. október 10-én vizitált Doroszlón. Kánoni látogatása után felterjesztette az érsekhez a doroszlaiak azon kérelmét, hogy a Szentkútnál nagyobb kápolna épüljön, amelyben misézni lehet. Megjegyezte, hogy a hívek már 5378 forint 48 krajcárt fölajánlottak a kápolna céljaira. Kollonits László kalocsai érsek 1806. december 31-én Budáról keltezett levelében felszólította az érseki szentszéket, hogy mondjon véleményt. Az ügymenet további sorsa ismeretlen, de az 1810. évi Visitatio Canonica már említi az új kápolnát, amelyben misézni is lehetett. Ez a fakápolna 1859-ben a zarándokok gyertyáitól kigyulladt és leégett.

A harmadik kápolnát, amely már kis templomnak is beillett, Körmendy István plébános építtette 1823 és 1825 között téglából, fa mennyezettel és fatoronnyal. Viszonylag távol állt a Szentkúttól. A mai szentkúti templom elődjének, illetve egy részletének tekinthető. Metszetrajzát egy priglevica-szentiváni ácsmester, Riedmüller György készítette el 1823. május 22-én. 1824. január 14-én Gfelner Ferenc zombori kőműves munkája nyomán a falak már készen álltak. Rajtuk volt a tetőszerkezet és a zsindelytető is, amelyet a tervező Riedmüller György készített. Ekkor azonban vita támadhatott az építők és a plébános között. 1824. január 14-én kelt bizonyságlevelükben a doroszlai bírák tanúsították, hogy a zombori kőművesmester nem volt hajlandó legényeket adni az építés befejezéséhez, ezért a plébános kénytelen volt más kőműveseket megbízni a munkával. Riedmüller György valószínűleg tönkrement. Halála után 1833-ban a kamarai uradalom ügyvédje követelte Zsinszky Ferenc doroszlai plébánostól a szentkúti kápolna még ki nem fizetett munkadíját.

A negyedik szentkúti kápolna, amely azonos a mai szentkúti kis templommal, a harmadik átépítése, megnagyobbítása révén keletkezett 1874–75-ben. Terveit, költségvetését már 1872-ben elkészítették, de az érseki hivatal különböző kifogásokat támasztott, elsősorban azért, mert sokallta a kápolnára fordított összeget. Torma József doroszlói plébános azonban, aki leveleiből ítélve ügyes és kitartó szervező lehetett, az akadékoskodókkal szemben végig kitartott a kéttornyú változat megépítése mellett. Hangoztatta, hogy a hívek igénylik a két tornyot, mivel a legtöbb kegytemplom kéttornyú, ezért a doroszlai Szentkút sem adhatja alább. Végre 1874. augusztus 10-én megkötötték az építési szerződést Holzinger János filippovai építőmesterrel, aki a munkálatok nagy részét a tél beálltáig el is végezte. Fölmerült, hogy tavasztól őszig épüljön a templom, de ezt az ügyes plébános elvetette, mert így az építkezés zavarta volna a nyári búcsújárásokat és megfosztotta volna a szentkúti kápolnapénztárat egy esztendő búcsújáróinak adományaitól. Az 1785-ben befejezett templom építéséhez a doroszlaiak sok fuvarral, illetve a téglaégetéshez tüzelővel járultak hozzá. Vállaltak fuvart a környező helységek is. Haynald Lajos érsek 1000 forintot adományozott a szent célra. Torma József plébános 1875. augusztus 9-én kelt levelében jelentette főpásztorának, hogy élete nagy vágya teljesült: elkészült a szentkúti kegykápolna. Szeretné, ha valamelyik nagy búcsú alkalmával az érsek szentelné fel.

1909-ben újabb fontos építkezések történtek a Szentkút környékén. Ekkor készült el a csodatévő forrás máig létező díszes kútszerkezete és mosakodómedencéje. A díszes kutat, a fölötte álló oszlopos épületet, valamint a mosakodómedencét Petrovácz Gyula érseki mérnök, felső-építőipariskolai tanár tervezte. A kivitelezést nagyrészt Angyal János zombori építőmester végezte, akivel 1909. március 21-én kötöttek szerződést. 1909. augusztus 20-án Petrovácz Gyula már jelentette az érsekségnek, hogy a munkálatok befejeződtek. A zombori vállalkozó jó munkát végzett. Úgy tűnik azonban, hogy az építkezés alatt megromlott a viszony Petrovácz Gyula érseki építész és Knézy Péter doroszlai plébános között. Erre utalnak ingerült hangú levélbeli megnyilatkozásaik. Knézy Péter plébános hónapokon át bizonygatta, hogy a vízkiemelő szerkezet rossz, alig használható. Nehéz felhúzni a vizet. A vödröt kifordító kampó nem mindig működik. Petrovácz Gyula a plébános tényszerű állításával szemben rendre igyekezett védelmezni saját tervét és a zombori mester művét.

Ugyanebben az évben, 1909-ben Knézy Péter plébános 42 méter hosszú nyitott gyóntatófolyosót építtetett a templom közelében, amelyben háromfülkés gyóntatószékeket helyezett el. Korábban a sekrestyében folyt a búcsúsok gyóntatása.

1909-ben a plébános lebontotta a kegykápolna régi kerítését. Telekcserével a kegyhely területét megnagyobbította, majd a templom környékét bekeríttette, fákkal, bokrokkal beültette. Knézy Péternek a következő években sok pénzügyi gondja és bonyodalma akadt az 1909-ben végrehajtott építkezések miatt.

1967-ben Fritz Ferenc plébánossága idején a szentkúti templomot egyházmegyei adakozásból kívül-belül megújították. Ekkor vezették be a villanyvilágítást és megépítették a szembemiséző oltárt. 1973-ban újra nagyobbították a kegyhely telkét. 1974-ben szabadtéri miséző oltár és keresztút épült a templom mögött.

A Kárpát-medence kegyhelyeinek egyik jellegzetessége, hogy gondozásukban nagy szerepet kaptak a szerzetesek. A legnevezetesebb búcsújáróhelyek szerzetesek kezén voltak. Doroszló Szentkútja azonban soha nem került szerzetesi kezelésbe, mindig a doroszlai plébánia felügyelete és gondozása alá tartozott. 1942-ben a Bácska visszacsatolása után felmerült, hogy a doroszlai kegyhely az Isteni Ige Társulata nevű missziós rend doroszlói letelepítésével szerzetesi gondozás alá kerüljön. Hosszú huzavona után 1943. november 16-án a missziós társulat kiskunfélegyházi képviselője közölte a kalocsai érsekséggel, hogy egyelőre nem kívánja átvenni a doroszlai kegyhelyet.

A doroszlai kegyhely néprajzi jellemzése, néhány adata, sajátossága

A Kárpát-medence újkori kegyhelyei kialakulásukat, eredetüket tekintve alapvetően kétfélék. Az egyik típust csodatevő szentképes, a másikat csodatevő szentkutas kegyhelynek nevezhetnénk. Az első típusnál adva volt egy Szűz Mária kép vagy szobor, amely csodatevő hírre jutott. A másik típusnál egy forrás csodásan gyógyító ereje vonzotta az embereket. A két típus azonban rendre összekeveredett. A „szentképes” kegyhelyeken előbb utóbb akadt valamilyen forrás vagy kút, amelynek vizét előszeretettel használták jobbító óhajjal a zarándokok. Az eredendően „szentkutas” kegyhelyeken pedig Mária-képet vagy Mária-szobrot állítottak, amelyet ugyanúgy tiszteltek az emberek, mintha „kegyképes” búcsújáróhelyen járnának. Tehát a magyarországi búcsújáróhelyek létének két fontos eleme: a csodatevő kegykép és a csodás erejű víz a többféle kegyhelyet látogató búcsújárók tudatában összekeveredett. Szinte minden kegyhely a Szűz Mária tiszteletének jegyében virágzott, és a zarándokok időtöltéséhez a legtöbb kegyhelyen hozzátartozott a kultikus célzatú vízvétel és vízhasználat.

Doroszló a „szentkutas” csodatevő kegyhelyek típusába tartozik. A búcsújáróhely a csodás erejűnek mondott Mosztonga-parti forrás vizének köszönheti létét. Az emberek eredendően azért zarándokoltak Doroszlóra, hogy a Szentkút elhíresedett vizében gyógyulást remélve megmossák beteg testrészeiket. 1861-ben azonban Mária-szobrot állítottak fel a Szentkút közelében, amelynek elsőrangú szerepe van a búcsúsok vallásos megnyilatkozásaiban. Jórészt ennél a szobornál folynak a „körösztök” beköszöntései, búcsúzásai. A hívek itt végzik felajánlásaikat, magányos ájtatosságaikat. Itt égetik vágyaik és hálájuk jeleit, a gyertyákat. A kegykápolnába is Mária-kép került, mégpedig a török alóli felszabadító háborúra utaló ún. segítő Szűzanya (Máriahilf) kegykép.

A kút közelében álló Mária-szobor és a kápolnában elhelyezett Mária-kép csak tárgyi tükröződései annak a Mária-tiszteletnek, amely a Szűz Mária hajdani jelenléteit valló népi tudat elevenségén alapul. Úgy is fogalmazhatnánk, hogy a Szentkút különleges erejű vize mellé a csodára áhítozó nép gondolatban, legendákban odatelepítette Szűz Máriát is. E népi tudati tükröződés hozta magával a hivatalos egyház szoborállító, képfestető és Lourdes-i oltár-építtető tevékenységét. Mindez azonban elvezetett oda, hogy manapság a Doroszlóra érkező búcsúsok Szűz Mária tiszteletét és köszöntését tekintik utuk fő céljának, éppúgy mint a „Mária-képes” eredetű kegyhelyeken. Szűz Máriáról zengenek az énekek, hozzá szólnak az imák. A búcsújáróhely tulajdonképpeni alapja, a Szentkút, funkcióját tekintve a népi vallásosság és a néphit világába szorult vissza.

Szűz Mária Szentkútra „telepítése” a népi tudatban mindenképpen előbb kezdődött, mint a Mária-szobor és a Mária-kegykép felállítása. Hiszen már az első csodás gyógyulóról, Záblóczki Jánosról följegyezték, hogy egész életében határtalan rajongással tisztelte Szűz Máriát. Álmában a boldogságos Szűz Mária jelent meg neki, és ő vezérelte gyógyulása helyére, a doroszlai Bajkúthoz.
 A doroszlai hagyomány kiszínezte a történetet. Eszerint a vakságból gyógyult férfi, amikor látásának örvendezve lenézett a kútba, ott egy szép asszony képében Szűz Máriát látta.
 Bálint Sándor úgy tudta, hogy a doroszlai jámbor nép szerint Doroszlón történt a Lourdes-i jelenés, a Szeplőtelen Fogantatás Lourdes-i kinyilatkoztatása.

Kovács Endre doroszlai mesélői úgy tudták, hogy a Szűz Mária hajdan megfürdött a Mosztonga vizében, a doroszlai Szentkút szomszédságában. A Mosztonga ma már elmocsarasodott, tele van hínárral, sással, náddal. Ahol azonban a Szűz Mária fürdött, ragyogó tükrű, tiszta a víz.

A doroszlai búcsúk forgatagában, különösen a Mosztonga partján, a Szentkút tájékán magam is találkoztam olyan mesélgető búcsúsokkal, akik Szűz Mária hajdani doroszlói jelenlétét sugallták és tudatosították kiszínezett történeteikkel.

A doroszlai kegyhely viszonylag nagy, 2 kat. holdas területet mondhat magáénak. Az országút és a Mosztonga között elnyúló, lejtős, téglalap alakú, gyöpes telek a búcsúbeli kultuszok szempontjából kétpólusú terület. Az országút felé eső, keleti végén épült a kegykápolna, a gyóntató épület és a szabadtéri oltár. A Mosztonga felőli, nyugati, „alsó” végén található a tulajdonképpeni Szentkút a mosakodómedencével és a Szűz Mária-szoborral. A két pólus közötti szabad térségen húzodik az újkeletű kálvária. Rövid szemlélődéssel is megállapíthatjuk, hogy a terület kápolna felöli vége elsősorban a hivatalos egyház rítusainak színhelye. Itt az egyház hivatásos szolgái, a papok viszik a szót. Miséznek, prédikálnak, áldást osztanak, gyóntatnak, áldoztatnak. Az „alsó pólus”, a kút környéke inkább a népi vallásosság terrénuma. Ott folyik a beköszöntés, a búcsúztatás, a gyertyaégetés, az egyéni ájtatosság, a kultikus mosakodás, a gyógyító erejű zöld növenyek gyűjtése. A két pólust a keresztútjárások és a körmenetek kötik össze.

A doroszlai kegyhely búcsúnapjainak számát és időpontját általánosságban nehéz meghatározni, mivel többször változtak. Egy század eleji ihletésű, de 1922-ben imprimált ponyvanyomtatvány az alábbi napokat jelölte meg doroszlai búcsúnap gyanánt: áldozócsütörtök, pünkösd három napja, Szentháromság vasárnapja, Nagyboldogasszony, Kisasszony, Sarlós Boldogasszony, Szűz Mária nevenapja, valamint húsvéttól Szűz Mária nevenapjáig minden újholdvasárnap.
 Nem egyszerűbb a kép, ha a plébániai iratokat fogjuk vallatóra. Pünkösd, áldozócsütörtök, Kisasszony-nap szerepel a legtöbb kimutatásban, de a többi nap változik. Vagy van, vagy nincs. A bonyodalmakat fokozza, hogy az 1910. évi pápai bullába adminisztratív hiba csúszott. A kalocsai érsekség által kért négy búcsúnap helyett a pápai kancellárián nyolc napot fogalmaztak a kiadott bulla szövegébe.
 A doroszlai plébános 1974-ben kiadott „Búcsús könyv”-e négy doroszlai szentbúcsúról tud: áldozócsütörtökről, Pünkösd három napjáról, Kisasszony-napjáról (szeptember 8.), Mária nevenapjáról (szeptember 12.).
 A népi emlékezet némiképp ettől is eltér. Kihagyja a búcsúnapok sorából Mária nevenapját, és helyette Nagyboldogasszonyt szerepelteti.

Bárhogy is áll a dolog, kedveltségét, vonzerejét tekintve messze kiemelkedik: a doroszlói búcsúalkalmak sorából pünkösd és Kisasszony napja. Ezt a két búcsút hagyta jóvá 1835-ben XVI. Gergely pápa. Nem véletlen, hogy ezek lettek a legnépszerűbbek.

Doroszló esetében is lejátszódtak azok az átrendeződési, változási folyamatok, amelyek más búcsújáróhelyek múltját jellemzik. Hajdan sok olyan búcsújáróhely volt a Kárpát-medencében, amelynek főbúcsúja pünkösdre esett. Manapság viszont a csíksomlyói és a ferencszállási pünkösdi főbúcsú valamiféle archaikus nevezetességnek számít. Ezzel szemben a nyárvégi Kisasszony-nap népszerűsége megnövekedett. Doroszlón is a pünkösdi búcsú fokozatosan veszített jelentőségéből. Az 1960-as évek eleje óta egyértelműen Kisasszony napján van a doroszlai Szentkút főbúcsúja.

Az 1960-as évektől Jugoszláviában is divatba jöttek bizonyos búcsúnak nevezett, egyházpolitikai célokat szolgáló, hagyomány nélküli, demonstratív vallási összejövetelek. Ilyenek az ún. férfibúcsúk és az ifjúsági búcsúk. Doroszlón a férfibúcsút Kisasszony-nap előtti vasárnap, az ifjúsági búcsút pedig Kisasszony-nap utáni vasárnap tartják. Hasonló hagyomány nélküli, demonstratív vallási összejöveteleket rendeztek a doroszlai Szentkútnál az 1940-es évek elején a bácskai németek.

Témánk szempontjából fontosabbak azok a különleges búcsúnapok, amelyeken egy-egy helység népe, illetve egy-egy népcsoport látogatja, illetve látogatta a doroszlai kegyhelyet fogadalomból. Ilyen nevezetes nap a pünkösd másnapja, amikor szerb-horvát nyelvű nagymise van a kegytemplomban a szontai sokácok kedvéért, akik ezen a napon régi idők óta fogadalomból a doroszlai Szentkúthoz zarándokolnak. Az eseményt „sokac búcsú”-ként emlegetik a doroszlaiak. 1945 előtt pünkösd harmadnapján sváb búcsú volt a doroszlai kegyhelyen, amelyet a szentiváni (prigrevicai) és a kerényi svábok látogattak fogadalomból. Emlegetik az öreg doroszlaiak, hogy a szentiváni svábok díszes fogatokkal jöttek, de az árusoktól semmit sem vettek. A csárdába sem néztek be. Fogadalmuk ugyanis tiltotta, hogy ezen a napon pénzt költsenek.

Megfigyeléseim a doroszlai búcsún

Legelőször 1978. szeptember 7–8-án, Kisasszony napján jártam a doroszlai búcsún. 7-én déltől 8-án délig a Szentkútnál töltöttem az időt, csak éjfél után mentem be a faluba aludni. Magnetofont vittem ugyan magammal, de szövegek és énekek gyűjtésére érdemben nem keríthettem sort, mivel akkor Jugoszláviában már elterjedt az a szokás, hogy a kegyhely több száz méteres körzetében folyamatosan harsogtak a miséket, szentségimádásokat stb. közvetítő hangszórók. (Azóta ez a technicizálás Magyarországon is elterjedt. A kegyhelyek fülsiketítő hangszórós hangzavara sokhelyütt tapasztalható.) Megfigyeléseimet azonban jegyzetfüzetemben rögzítettem, és sokat fényképeztem. E feljegyzéseket és fényképeket vettem alapul a jelen adatközlés megfogalmazásakor. Másodszor 1980. szeptember 7–8-án vettem részt doroszlai búcsún. Ekkor a két évvel korábbi megfigyeléseimet kiegészítettem. Többször jártam Doroszlón olyan időpontban is, amikor éppen nem volt búcsú. Ilyenkor szemügyre vehettem a máskor oly mozgalmas és zajos Szentkút elnéptelenedett, csendes világát.
 Búcsú nélküli időben tett legfontosabb szentkúti látogatásaim: 1979. augusztus 17–19., 1985. május 5., 1986. augusztus 3–4.

A Kisasszony-napi doroszlai búcsút ma is a „napján” tartják, vagyis az újabb magyarországi gyakorlattal ellentétben, nem helyezik át a következő vasárnapra. Ez jórészt összefügg azzal, hogy a búcsút elsősorban falusiak látogatják, akik a jugoszláviai agrárpolitika adottságaiból következően nem mezőgazdasági nagyüzemekben dolgoznak, hanem családi munkaszervezetben művelik kisgazdaságaikat. Így nem köti őket a munkaidő fegyelme. Ha saját gazdaságuk érdeke az otthon maradást nem kívánja, hétköznap is útra kelhetnek, és felkereshetik a doroszlai Szentkutat.

Hajdan a búcsúsok gyalog jártak Doroszlóra. Az 1950-es években gumikerekű sátoros lovaskocsikkal érkeztek. Az 1960-as évektől terjedt el az autóbuszos, személyautós búcsújárás divatja.

A gyalogosan vagy lovaskocsival érkező búcsúscsoportok századunk közepe előtt doroszlai házaknál szálltak meg. Egy-egy helység búcsúsnépe ismeretség révén évtizedeken át ugyanazon a telken talált szállást istállóban, fészerben, kamrában földre szórt szalmán. A szállásadó doroszlai gazda és a szállást igénybe vevő idegenek között barátságok és gazdasági kapcsolatok alakulhattak ki. A doroszlai „beszállásolás” szokásának még a legutóbbi időkben is megvoltak a maradványai. 1978-ban megfigyeltem, hogy szeptember 7-én délután több doroszlai ház udvarára hatalmas autóbuszok tolattak be, és ott töltötték az éjszakát. Búcsús utasaik egy része az udvaron álló buszban aludt. Az ünnep reggelén nagy jövés-menés volt az ilyen házak tájékán.

Az autóbuszok többsége azonban manapság a kegyhely telkén parkol a kálváriától délre. A búcsúsok bennük tartják csomagjaikat, bennük vagy mellettük esznek, és ha nagyon elálmosodtak, bennük alszanak. A búcsúsok, főleg az idősebb asszonyok, összecsukható kisszékeket hoznak magukkal. Vonulások idején a karjukon viszik. Amikor lehet, például a szabadtéri oltár előtt, mise alatt ráülnek. Kis méretű összecsukható faszékeket lehet vásárolni a búcsúvásár árusainál is.

Doroszlai adatközlőim szerint Jugoszláviában csak egyházi területen szabad egyházi jelvényekkel fölvonulni. Más szóval fogalmazva: tilos közúton kereszttel, lobogókkal gyalog haladni. Állítólag ezért tartják manapság az úrnapi körmenetet is kizárólag egyházi területen, a templom kertjében. A Szentkúthoz érkező búcsús-csoportok is a szentkúti templom kerítésén belül bontják ki lobogóikat. A kaputól vagy autóbuszuk kertbéli parkolóhelyétől hagyományos búcsús menetben haladnak.

1978-ban 30 lobogópárat számoltam meg a Szentkút felé haladó esti gyertyás körmenetben. Ez 30 olyan helységet, illetve egyházközséget jelent, amelynek búcsújárói lobogót is vittek magukkal Doroszlóra. Akadnak azonban olyan csoportok is, amelyek praktikus okokból csak keresztet hoznak magukkal, és azt viszik a menet elején.

A lobogókat lányok vagy lányok hiányában fiatalabb asszonyok, a kereszteket férfiak viszik.

A lobogókon gyakori a hímzett, magyar nyelvű vallásos felirat. A magyarországi gyakorlattal ellentétben, helységnevet nem láttam a lobogóselymeken.
A hagyományőrző búcsúscsoportok, például a bezdániak színes virágkoszorúkkal díszítik keresztjüket. A koszorúkból egyet-egyet beköszöntéskor és búcsúzáskor a Szűz Mária szobránál hagynak.

A lobogók szélére néhány csoport színes szalagokat köt. A szenttamásiak lobogója mellett fehér szalagok lengenek. Szerintük ezek a tisztaság és a szeretet jelképei. A moholiak úgy vélik, hagy lobogóik kék szalagjai Mária kék ruhájára emlékeztetnek. A bezdániak büszkén vallják, hogy fehér lobogóik szélén a piros szalagok „az Úrjézus győzelmét jelképezik”.

A szenttamásiak – legalábbis Doroszlón – különös módon viszik a lobogót. Nem egyenesen tartják, mint mások, hanem ferdén kifelé hajtva. Az érdeklődőnek erről nem adnak meggyőző magyarázatot.

Előfordul, hogy két kereszttel és négy lobogóval érkezik a búcsúscsapat. Ilyen eset akkor fordul elő, ha egy kisebb helység zarándokai csatlakoznak valamely nagyobb egyházközség népéhez, és közösen bérelnek buszt. Az ilyen négylobogós csoport nem válik szét, hanem a kegyhelyen együtt vonul fel. Jellemző példaként említhetem a zentaiakat, akikhez 1978-ban a felsőhegyiek csatlakoztak.

1978-ban Hajdújárás (Hajdukovo) csoportjának élén lobogók helyett modernnek mondott vallási .jelképet vitt egy erős férfi: széles, hatalmas barna fakeresztet, amelynek vízszintes fáján széles kék selyemanyagot vetettek át. Emellett volt hagyományos búcsújáró keresztjük is.

A búcsú szeptember 7-én koradélután kezdődök és 8-án délben ér véget. A búcsúscsoportok szeptember 7-én du. 4 óra tájban kezdenek érkezni. Este 7 óráig folyamatosan jönnek az autóbuszok, illetve a „körösztök”. A „körösztök” többsége a zsúfolt templom helyett a Szentkút melletti Szűz Mária szobornál végzi a beköszöntést és a búcsúzást. A buszos búcsújárás miatt a „körösztöket” üdvözlő harangozás napjainkban legtöbbször elmarad, mivel nehezen érzékelhető az újabb csoportok érkezése.

A beköszönteni szándékozó búcsúscsoportok kereszttel, lobogóval körmeneti rendben vonulnak a kegytemplom irányából a telek északi szélén a szentkúti Mária-szobor felé. Viszonylag sok csoporttal jön fiatal magyar pap. Az ilyen csoportok beköszöntését a pap végzi. Énekeik a hivatalos egyházi énekeskönyvek énekei közül kerülnek ki. A szoborhoz közeledve gyakran hangzik föl az „Angyaloknak királynéja ...” kezdetű közismert Mária-ének. Általánosságban megfigyelhető, hogy pap jelenlétében a régi magyar énekek jugoszlavizált szövegű változatát éneklik. Például ha az ének szövegében „Magyarország királynéjáról” volt szó, ott „népeinknek királynéját” énekelnek stb. Akadnak azonban pap nélkül érkező, igazi „népi arculatú” „körösztök”, mint a bezdáni és a zentai. Az ilyen csoportokat paraszti előénekesek vezetik, akik kéziratos énekeskönyveikből mondják különleges régi énekeiket és imáikat. A hagyományhoz ragaszkodó „körösztök” öreg előénekesei keveset törődnek az eleiktől kapott népi tudás, valamint az államfordulat okozta követelmények és az aktuális nemzetiségpolitikai elvárások összehangolásával. 1978-ban magam hallottam, hogy egy jeles bácskai magyar falu öreg énekes asszonya, kéziratos füzetet tartva kezében, hat évtizeddel Trianon után a „Magyarország nagyasszonya, drága jó anyánk” kezdetű énekkel köszöntötte a doroszlai Szűz Máriát.

A beköszöntő csoportok megérkezésük pillanatában háromszor meglengetik lobogóikat a Mária-szobor felé. A köszöntő ének és ima elhangzása után, jobbról-balra haladva, énekelve megkerülik a szobrot, majd elvonulnak keleti irányba, a templom felé. A Mária-szobrot kerülő kereszt feszületét, elsősorban Jézus sebeit, a körbenállók közül sokan megcsókolják. (Ugyanígy cselekednek búcsúzó kereszt esetében is. Kereszt-csókolások előfordulnak a templom és a Mária-szobor közötti útszakaszon is.)
Öt óra tájban érkezik a legtöbb búcsús csapat. Ilyenkor összetorlódnak a „körösztök” a Mária-szobor előtt. Türelmesen kivárják egymás beköszöntőjét. Közben énekelnek, természetesen minden „köröszt” mást. ) Énekük összekeveredik. Talán ez a kegyes hangzavar jelenti a kegyhely egyik jellemző hangulatát.

Beköszöntéskor és búcsúzáskor egyaránt előfordul, hogy egyesek a szoborkerülés nehezebb formáját választják. Fogadalomból, bűnbánatból, hálából térden csússzák körül a felvirágozott szobrot. 1978-ban az egyik búcsúscsapat búcsúzása alkalmával megfigyeltem, hogy egy 30 év körüli nő jobbról balra haladva, összetett kezekkel imádkozva, térden csúszta körül a szobrot. Előzőleg hosszúszárú kék nadrágját felhajtotta, hogy meztelen térdeivel haladhasson a nyirkos, kavicsos kemény földön.

Estefelé járván az idő, bár tartanak még a beköszöntések, a szabadtéri oltárnál elkezdődnek a misék és a prédikációk. A hívek kisszékeken ülve nézik és hallgatják a szertartásokat. Egyesek gyónnak, egyéni ájtatosságokat végeznek a kálvárián vagy a Mária-szobornál, gyertyát vesznek az árusoknál stb., azonban egyre többen gyülekeznek a szabadtéri oltár előtti térségen. Készülnek a búcsú legünnepélyesebb eseményére, a 8 óra után kezdődő gyertyás körmenetre.

Más búcsújáróhelyeken az esti körmenet, miként minden búcsús körmenet, úgy zajlik le, hogy a búcsús csoportok egymás után haladnak, követve keresztjüket és lobogójukat. Doroszlón azonban a menetbe csak a kereszt- és lobogóvivők állnak be, esetleg egy-két fő a csapatból. Így sűrű lobogóerdő keletkezik, amely a kegyhely telkének északi oldalán halad a Szentkút melletti Szűz Mária szoborhoz. A búcsúsnép a saját lobogóitól különvált tömegként, különösebb rend nélkül halad a lobogóerdő után, illetve a gyöpes térségen özönlik a Szentkút felé. A búcsúsok többsége gyertyát tart a kezében, amelyet az árusoknál vásárolt. A gyertyát úgy fogják, hogy papírból kis tölcsért formálnak alá. Így, ha folyik, csöpög, nem égeti a gyertyavivők kezét.

A menet elején három pap halad. A lobogópárok sorát a bezdániak pirosszalagos fehér lobogói nyitják meg.

A szentkúti Mária-szoborhoz érkezve az összes lobogót egyidőben háromszor meglengetik a szobor felé. Utána a lobogóerdő félkörben feláll a szobor előtt. Köréjük tömörül a gyertyákat tartó búcsúsnép. A kör közepén, a szobor előtt öt pap áll, ők vezetik a hosszadalmas, körülbelül egyórás időtartamú rózsafűzér-mondást. Ilyenkor a szabadtéri oltártól elhozzák a hangszórókat és a mikrofonokat. A hangszórókat két férfi tartja. A mikrofont kézről kézre adja az öt pap, akik felváltva mondják az örvendetes olvasó egy-egy titkát és a hozzátartozó üdvözlégyeket.

A szentkúti kollektív imádkozás befejezése után a menet visszavonul a szabadtéri oltárhoz, úgy, hogy a lobogóerdő megkerüli a templomot. A visszatérés alkalmával az utolsókból lesznek az elsők. Amelyik lobogó a kút felé menet hátul haladt, visszafelé az kerül előre.

Este tíz és tizenkét óra között a régi népi szentségimádást helyettesítendő vetítés van a szabadtéri oltárnál. 1978-ban vallásos témájú diafilmeket, 1980-ban hatalmas szabadtéri vászonra játékfilmet vetítettek Krisztus életéről. Éjfél után azok, akik végképp nem kívánnak nyugovóra térni, szentségimádást tartanak a szabadtéri oltárnál.

Nyolcadikán reggel misék követik egymást sorozatban. Kiemelkedik közülük a tíz órakor kezdődő nagymise, amelyen a legtöbb búcsús részt vesz. Az ünnepi nagymisét a szabadtéri oltárnál tartják több pap közreműködésével. A búcsúsnép a Szentkút irányába húzódó gyöpes térségen áll vagy ül. A hangszórók jóvoltából a távolabb tartózkodók is hallják a szertartás szövegét. A misét hallgató tömegből kiemelkednek a lobogók, amelyeket kézben tartanak hordozóik a mise alatt. Minden „köröszt” népe igyekszik lobogója közelében tartózkodva részt venni a misén.
A nagymise után, más búcsújáróhelyekhez hasonlóan, Doroszlón is körmenetet tartottak hajdanán. 1978-ban és 1980-ban azonban nem láttam az ünnep délelőttjén körmenetet. A mise végeztével a búcsúsok elindultak haza.

Természetesen hazaindulás előtt illik elbúcsúzni a doroszlai Szűz Máriától. Jellemző kortünet azonban, hogy a búcsúzást egyes „körösztök” már vasárnap koradélelőtt, a nagymise előtt elvégzik, hogy a mise után ne legyen rá gondjuk. Egyébként is, akkor nagy a tolongás a szobor körül – mondják. Tizenkét óra tájban, amikor valójában ideje lenne a búcsúzásnak, Doroszlón már alig búcsúzik egy-két elkésett „köröszt”. A búcsúsok többsége a nagymise után özönlik a várakozó autóbuszokhoz.

Hetedikén délután és nyolcadikán délelőtt a Szentkút melletti Mária-szobrot és környékét virágerdő borítja. A legtöbb csoport hoz magával a keresztre vagy lobogóra akasztva virágkoszorút, amelyet igyekszik elhelyezni a Mária-szobor környékén. Az egyéni ájtatoskodók egy része is virággal rója le háláját Szűz Máriának. A virágkoszorúk és csokrok nagy része a szobor betonoszlopos kerítésére kerül, de jut belőlük a szobor köré a földre is. A vállalkozóbbak igyekeznek magára a szoborra aggatni virágaikat. 1978-ban láttam, amint egy férfi létrát támasztott a Mária-szobor talapzatához. Felment a létra legfelső fokáig, és koszorúkat helyezett el a szobor karjain.

A szobor körüli kerítés jobb oldali sarokoszlopára valaki minden évben keskeny kék selyemszalagot köt. A szobor előtt térdeplő és egyénileg imádkozó búcsúsok közül többen megcsókolják ezt a kék szalagot, mintha Mária ruháját csókolgatnák. Hetedikén, nyolcadikán a Mária-szobron kék selyem lepelruha lengedezik. 1980. szeptember 7-én délután tanúja voltam, amint egy férfi létrával megközelítette a szobrot, és egy másik kék ruhát adott rá, a hívek újabb ajándékát.

Hetedikén délután és este a Mária-szobor tövében rengeteg gyertya ég. A búcsúsok folyamatosan veszik, gyújtják és állítják fel égő gyertyáikat a szobor előtt. Az áhítatosan térdeplő magányos imádkozók fohászkodó és fogadkozó arcát belengi az égő gyertyaerdő misztikusan csillogó fénye. Nyolcadikán délelőtt a gyertyák már nem égnek, csak csonkjaikkal van tele a föld.

Egyébként az árusoknál azért is vesznek gyertyákat a búcsúsok, hogy hazavigyék. 1978-ban még vastag, hosszú, Mária-képes faligyertyákat is lehetett venni, amit a bácskai hagyomány szerint otthon hét Gyertyaszentelő Boldogasszony ünnepén meg kell szenteltetni, mert akkor világítani fog a világ végén, a háromnapos sötétség idején. Kisebb gyertyákat azért visznek haza Doroszlóról a bácskai és a bánsági magyarok, mert úgy tartják: ezt kell égetni vihar idején, akkor nem csap a házba a villám. Hagyománytartó Novo Milosevó-i (Bánság) családok a halott kezébe is égő doroszlai gyertyát tettek.

Hetedikén délután és nyolcadikán délelőtt bőven van arra idő, hogy a „körösztök” végigjárják a kálvária stációit. Gyakran lehet látni magányos imádkozókat is a kálváriaoszlopok előtt. Sok búcsús magányosan is fölkeresi a szentkúti Szűz Mária-szobrot, és hosszasan imádkozik előtte. Az ima legtöbbször a szobor lassú egyéni megkerülésével zárul. Ez a körbegyaloglás a hajdan oly általános térdencsúszás maradványa. De az sem ment ki teljesen a divatból, nemcsak beköszöntéskor, hanem magányos ájtatoskodás során is látható rá példa.

Nyolcadikán délelőtt a legtöbb búcsús növényeket és zöld ágakat gyűjt a Szentkúttól nyugatra eső bozótos, gazos, vizenyős Mosztonga-széli területen. A növénygyűjtők elsősorban asszonyok, akik szívesen sétálnak egy ideig csokraikkal. Közben történeteket sugdosnak egymásnak növényeik különleges megszentelt voltáról és gyógyító hasznáról. Később csokraikat gondosan elhelyezik az autóbuszban. Otthon feltűzik az eresz alá, és ha a szükség úgy hozza, hasznosítják. Bánsági asszonyok mesélik, hogy a doroszlai Szentkútnál szedett növényeket száradás után apró darabokra kell törni, és vihar alkalmával papíron tűzhely fölött el kell égetni. Arró1 is szólnak történetek, hogy egy megkopaszodott asszony teát főzött és ivott a doroszlai füvekből, és hamarosan elkezdett nőni a haja. Több helységben is vallják, hogy aki a Doroszlón szedett és megszárított füvet zacskóban a vánkusa alá teszi, nem lesz ideges. Természetesen használhatók a szentkúti füvek állatgyógyításra is. (Körülbelül ugyanezek a jó tulajdonságok jellemezték az úrnapi sátrak növényeit is.)

Különös elképzelés, de akad hirdetője, hogy a doroszlai szentkút 50 méteres körzetében csak uborka és paszternák nőne meg, más kerti növény nem. Ezért nem is szántják és vetik a területet.

A búcsúsok hangoztatják, hogy a Szentkút tájékán mindenféle növény gyűjthető, mert mind használ, ha baj van. Legtöbben azonban törekednek arra, hogy néhány különleges doroszlai növény is kerüljön csokrukba, mert ezek többre használhatók, mint a közönséges füvek és ágak. Különösen hasznosnak tartanak egy piros virágú növényt, amelynek levelében egy bordószínű kettős folt van. Egy tiszaszentmiklósi asszony szerint tyúkhúr a neve. A legtöbb búcsús Mária-virágnak hívja. A doroszlaiak pulykatakony néven ismerik.
 A búcsújárók kizárólag halkan elsuttogott történetei szerint a növény levelein azért van bordó folt, mert „Mária otthagyta nőiességének nyomát”. Más megfogalmazás szerint Mária „itt ült le először”. A bátrabb asszonyok néha kimondják: a bordó folt Mária menstruációs vérének emléke.

Egy másik gyomnövényt azért gyűjtenek a búcsúsok, mert az ismereteik szerint „a Szűzanya könnyéből fakadt”.

Tesznek a csokorba nádat is, mivel sokan úgy tartják, hogy a nádlevél szélén lévő rece a szamár rágásának nyoma. Mégpedig azé a szamáré, amellyel Jézus a földön járt.

A Doroszlón töltött idő alatt a legtöbb búcsús fölkeresi a Szentkutat, hogy a gyógyító erejű víz kedvező hatásából részesüljön. A négyoszlopos tető alatt álló 1909-ben épült díszes vasszerkezetű kút körül a búcsú idején állandóan sok ember tartózkodik. A kútszerkezet felső részén lévő kis medencébe ma már elektromos motor hajtja föl a vizet. Egy doroszlai férfi kapcsolja be rendszeresen a motort, amikor fogyóban van a víz.

Az emberek körülállják a kör alakú kút csapjait. Egyesek csak isznak a vízből és odébbállnak. Legtöbben azonban megtöltik műanyag kannáikat, hogy hazavihessék a csodás erejű vizet. Még többen vannak azok, akik megmossák arcukat, szemüket a kútnál. Kezükkel hosszasan törölgetik, kenegetik a vizet arcukon. Úgy vélik, ezáltal meggyógyul a szemfájásuk, fogfájásuk. Különösen a szemük gyógyulásában bíznak, hiszen a legelső feljegyzett zarándok is vakságból gyógyult meg a doroszlai Szentkútnál 1792-ben. Ezért szemeiket különös gonddal kenegetik, locsolgatják a doroszlai vízzel az arra rászorulók.

Az asszonyok fejkendőjüket levéve, hajukra, fejük tetejére is dobnak néhány csöppet a vízből, valószínűleg fejfájás ellen. Az anyák gyermekeiket is odaviszik a kúthoz, és fájós testrészeiket vízzel mosogatják.
Az edényben hazavitt doroszlai szentvizet sokféleképpen használják. Például isszák gyomorfájás ellen. Volt, aki két héten át esténként megmosta a lábát ugyanabban a szentkúti vízben, állítólag elmúlt a lábfájása. Hasonló történetek sokasága kering a kút körül búcsú idején.

Az arc vízzel érintése után sokan lábaikat is megmossák a díszes kútszerkezet mellett lévő, földbe mélyített mosakodó medencében. Az asszonyok levetik cipőjüket, harisnyájukat, beleállnak a vízbe, és kézzel mosogatják lábaikat. Férfiak is állnak a medencében levetett cipővel és feltűrt nadrágszárral. Amikor kijönnek a vízből, sokáig állnak a gyöpön, így szárítván lábukat. A búcsúsok egybehangzó véleménye szerint ugyanis a szentkúti vizet nem szabad letörölni, mert akkor elveszti az erejét. Meg kell várni, míg megszárad a vizes testrész.

Előfordul, hogy egyesek a medence partján állva bevizezett ronggyal törölgetik cipőjüket, vagy cipőstől lóbálják meg lábukat a vízben.

Végezetül megemlítem a doroszlaiak egyik mai, jellemző búcsús elfoglaltságát, amely a folklorizmus világába hajlik. Doroszlai öregasszonyok a búcsúnap délelőttjén magukat és óvodáskorú leányunokájukat díszes doroszlai népviseletbe öltöztetve páváskodnak, sétálgatnak a szentkúti tömegben. A szó szoros értelmében mutogatják magukat, szinte tüntetnek „doroszlaiságukkal”. Élvezik a rácsodálkozó, elismerő pillantásokat, megjegyzéseket. Sütkéreznek a siker tényében.

98. ábra. A doroszlai Szentkút díszes kútszerkezetének és mosakodómedencéjének metszete. 

Tervezte: Petrovácz Gyula érseki mérnök 1909-ben.

99. ábra. A doroszlai Szentkút díszes kútszerkezete. Rajzolta: Petrovácz Gyula érseki mérnök 1909-ben.

[image: image3.jpg]pe S 1 il iy pe et

1m




100. ábra. A doroszlai Szentkút mosakodómedencéjének alaprajza 1909-ből. 

Rajzolta: Petrovácz Gyula érseki mérnök.

62. kép. Magyar „köröszt” a szentkúti búcsúban. (VKM. F. 6776 – Doroszló, 1978)
63. kép. Magyar „köröszt” a szentkúti búcsúban. (VKM. F. 18080 – Doroszló, 1989)
64. kép. Fejét vízzel érintő zarándok a Szentkútnál. (VKM. F. 18209 – Doroszló, 1989)

65. kép. „Mosakodók” a Szentkútnál.
(VKM. F. 18188 – Doroszló, 1989)
66. kép. Lábukat mosó zarándokok a Szentkútnál. (VKM. F. 18193 – Doroszló, 1989)
67. kép. „Mosakodó” búcsúsok a Szentkútnál. (VKM. F. 18210 – Doroszló, 1989)
	
	68. kép. Imádkozó búcsúsok a szentkúti Mária szobor előtt. (VKM. F. 18208 – Doroszló, 1989)


	
	69. kép. Magyar búcsús asszony összegyűjtött növényekkel. 
(VKM. F. 18211 – Doroszló, 1989)




� 	BÁLINT Sándor 1944. 78–86., 204–205.


� 	A Zombor határában lévő két kis búcsújáróhely jórészt ismeretlen a magyar néprajzi irodalomban. Bálint Sándor utal az egyik kápolna létezésére és vonzerejére. Bálint Sándor 1944. 80. A katolikus kápolnát említi: BOROVSZKY Károly 1909. 218. Magam 1979. augusztus 23-án jugoszláviai tanyajáró tanulmányutam során találtam rá a két szomszédos kis búcsújáróhelyre.


� 	1980. szept. 7–8-án, Tritz Ferenc doroszlai plébános tájékoztatása szerint az alábbi helységekből érkeztek búcsús „körösztök” Doroszlóra: Kevi, Horgos (Horgoš), Tornyos (Tornjoš), Szabadka (Subotica), Szabadka-Kertvárosi plébánia (Subotica), Szabadka-Szent Ferenc plébánia (Subotica), Palics (Palić), Bácsgyulafalva (Telečka), Bezdán (Bezdan), Csonopja (Čonoplja), Felsőhegy (Gornji Breg), Szenttamás (Srbobran), Ada, Zenta (Senta), Mohol (Mol), Obecse (Bečej), Gunaras (Novo Orahovo), Gunaras (Gunaroš), Keresztur (Krstur), Kucora (Kucura) (Külön róm. kat. és görög. kat. „köröszt”), Ludas, Tiszakálmánfalva (Budisava), Káty (Kać), Hajdújárás (Hajdukovo), Csóka (Čoka), Magyarkanizsa (Kanjiža), Péterréve (Bačko Petrovo Selo), Szivác (Sivac), Bajsa (Bajša), Csantavér (Čantavir), Újvidék (Novi Sad), Hódság (Odžaci), Gombos (Bogojevo), Szonta (Sonta), Szilágyi (Svilojevo), Bácskertes (Kupusina), Apatin, Zombor (Sombor), Monostorszeg (Bački Monoštor), Csákovác (Čakovec – horvátországi magyarok), Pincéd (Pivnice), Bácsföldvár (Bačko Gradište), Kúla (Kula), Pacsér (Pačir).


A fenti listán szerepel jónéhány olyan helység, ahonnan több autóbusznyi nép kelt útra. Pl. Csantavérről 6, Péterrévéről 5, Újvidékről 3 busz érkezett.


1980-ban szemlátomást kevesebben voltak a doroszlai búcsún, mint 1978-ban. Az információkat adó plébános is megjegyezte, hogy a listáról több olyan helység hiányzik, amelynek népe rendszeresen látogatja a doroszlai Szentkút búcsúját, de 1980-ban valamiért nem jött. Ilyen helységek: Bács (Bač), Őrszállás (Stanišić), Nemesmilitics (Svetozor Miletič), Béreg (Bački Breg), Regőce (Ridjica), Bajmok, Bogyán (Bodjani), Bácsújfalu (Selenč), Petrőc (Bački Petrovac), Debeljácsa (Debeljača), Nagybecskerek (Zrenjanin).


� 	Rajtuk kívül lakott még a faluban 1 román, 3 horvát, 3 szerb és 11 „egyéb” anyanyelvű. (A magyar szent korona országainak 1910. évi népszámlálása. I. Budapest, 1912. 176. p.) A németek, mivel kevesen voltak, jórészt elmagyarosodtak. Magyar iskolába jártak, magyarul imádkoztak, magyarul nótáztak. Életvitelben, szokásokban idomultak a magyar többséghez. Egyik doroszlai adatközlőm talán túlzó, de mégis találó megfogalmazása szerint a doroszlai magyar legények jobban tudtak németül, mint a doroszlai svábok, mivel a magyarok német falvakban: Militicsen, Szentfülöpön, Hódságon, Szentivánon, Apatinban, Bresztovácon cseregyerekeskedtek.


� 	Csupán mutatóban akadt a faluban 3 görögkatolikus, 4 görögkeleti, 3 református, 11 „egyéb”. Az izraelita vallású zsidók 32 fővel részesedtek Doroszló népességéből.


� 	Ld. BÁRTH János 1981.


� 	Ld. POLÁCSI János 1942.


� 	1910-ben Erdőd 1779 lakosából 552, Dálya 6088 lakosból 682, Almás 1291 lakosából 89 vallotta magát magyar anyanyelvűnek. (A magyar szent korona országainak 1910. évi népszámlálása. I. Budapest, 1912. 478. p.)


� 	1986. augusztus 5-én a szerémségi tekijai búcsú forgatagában dályai magyar asszonyok, akiket viseletükről felismertem és megszólítottam, örömmel újságolták, hogy a „Dályi hegyen” magyar templom épül, amelyet hamarosan felszentelnek Szent István király tiszteletére. Velük volt egy bácskai származású magyar apáca, aki az almási plébánián szolgál, és feladata a „hegybéli” magyarok lelki gondozása. 1979. augusztus 26-án, vasárnap délután, amikor az erdődi hegyvonulat szórványmagyarsága között jártam, horvát pap tartott misét a „Dályi hegy” magyar kápolnájában du. 4 órakor. A misére igyekvő népviseletes asszonyok érdelelődésemre elmondták, hogy a hegyre feljáró pap horvát nemzetiségű ugyan, de a misézéshez szükséges mértékben már megtanult magyarul.


� 	Néhány munka Doroszló és Gombos néprajzi irodalmából: KISS Lajos 1982; KOVÁCS Endre 1982; JUNG Károly 1978.


� 	A fejezet megírásánál elsősorban Kovács Endre szíves adatközléseire támaszkodtam.


� 	Kalocsai Érseki Levéltár. (A továbbiakban: KÉL.) I. Plébániai iratok. Doroszló.


� 	A történeti fejezet legfontosabb forrása: KÉL. I. Plébániai iratok. Doroszló, Vis. Can. Doroszló. Ezen a helyen említjük meg, hogy a doroszlai kegyhely múltjáról tudományos igényű történeti feldolgozás ezidáig nem készült. 1885-ben Horváth Imre doroszlai plébános egy bizonyos szentkúti napló alapján rövid históriát írt a Szentkútról, különösen annak csodáiról. A kéziratot benyújtotta az érsekséghez jóváhagyás céljából. Az érseki hivatal kiadta a szöveget lektorálás céljából a doroszlai származású Kleiner Lajos kalocsai nagyobb papnöveldei aligazgatónak. Kleiner túl hevenyészettnek találta a fogalmazást, zavarosnak a szöveg szerkezetét és pontatlannak a történeti adatokat. Horváth Imre helyett Kleiner Lajos maga kezdett kutatni az Érseki Levéltárban – miként írja – a régmúltat illetően kevés eredménnyel. 1889. augusztus 14-én kelt részletes lektori véleménye azonban ennek ellenére ma is tanulságos olvasmány. A bírálat hatására Horváth Imre közölte feletteseivel, hogy a történeti részt teljesen kihagyja. Csak a csodák elmesélésére korlátozza írását. (KÉL. I. Pléb. ir. Doroszló.) Végül a megrövidített kézirat 1887-ben jelent meg Malatin Antal kalocsai nyomdájában a szerző nevének feltüntetése nélkül. (HORVÁTH Imre 1887.) A füzetke szövegét néhány sor betoldásával változatlanul kiadta egy későbbi plébános 1922. évi imprimálással, szintén a szerző feltüntetése nélkül. A betoldott szövegben az 1909-es építkezéseket magának tulajdonítja az újra kiadó plébános, következésképp Knézy Péter plébánosról lehet szó. (KNÉZY Péter 1922.) 1974-ben Fritz Ferenc plébános Búcsús könyv címmel füzetkét adott ki, amely imákat, énekeket tartalmaz. A végén a szerkesztő az első két füzet alapján vázlatosan 6 kis oldalon összefoglalta a doroszlai kegyhely históriáját a jámbor olvasók számára. (FRITZ Ferenc 1974.)


� 	Fritz Ferenc 1974. 52.


� 	KOVÁCS Endre 1982. 88.


� 	BÁLINT Sándor 1944. 81.


� 	KOVÁCS Endre 1982. 88.


� 	Egy gunarasi búcsús szerint a doroszlai forrásnál egyszer megjelent a Szűz Mária árnyéka. Szűz Mária nyomot hagyott a Szentkút környéki növényeken – vallja szinte minden búcsús asszony. (Lásd az utolsó fejezet növénygyűjtéssel kapcsolatos adatait!)


� 	KNÉZY Péter 1922. 18. A nagy ünnepek vigíliájukkal együtt értendők, hiszen a búcsúsok általában előző nap érkeztek és az ünnep delén indultak haza.


� 	KÉL. I. Pléb. ir. Doroszló.


� 	FRITZ Ferenc 1974. 56.


� 	Kovács Endre szíves szóbeli közlése.


� 	KÉL. I. Pléb. ir. Doroszló.


� 	Doroszlai látogatásaimat Kovács Endre szíves vendéglátásai tették lehetővé. Ezúton is köszönöm támogatását, meghívásait, kalauzolásait.


� 	KOVÁCS Endre 1982. 7. (Polygonum hydropiper.)

